ธ.ก.ส.คืนดอกเบี้ยลูกค้าดี
ธ.ก.ส.คืนดอกเบี้ยเกษตรกรที่มีประวัติชำระหนี้ดีกว่า 4.8 แสนราย เป็นเงิน 698 ล้าน
23 ม.ค. 2560

ธ.ก.ส.คืนดอกเบี้ยเกษตรกรที่มีประวัติชำระหนี้ดีกว่า 4.8 แสนราย เป็นเงิน 698 ล้าน
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามที่ ธ.ก.ส.ได้ดำเนินโครงการชำระดีมีคืนแก่เกษตรกรที่ไม่มีปัญหาการชำระหนี้ เพื่อเป็นของขวัญปีใหม่ให้แก่เกษตรกรรายย่อยที่มีประวัติการชำระหนี้ดีตามนโยบายของรัฐบาล 
ในเดือน ม.ค. 2560 ได้จ่ายเงินคืนให้แก่เกษตรกรลูกค้าแล้ว 4.87 แสนราย วงเงินรวม 698 ล้านบาท เป็นการจ่ายคืนโดยตัดชำระเงินกู้สำหรับเกษตรกรที่ยังมีหนี้เหลืออยู่จำนวน 518 ล้านบาท และโอนเข้าบัญชีเงินฝากของเกษตรกรที่ไม่มีหนี้คงเหลือจำนวน 180 ล้านบาท
สำหรับเกษตรกรที่มีสิทธิเข้าร่วมโครงการชำระดีมีคืนจะต้องมีหนี้ ณ วันที่ 30 ก.ย. 2559 ไม่เกินรายละ 3 แสนบาท ซึ่งมีจำนวนรวม 2.2 ล้านราย เงินต้นคงเป็นหนี้ 2.72 แสนล้านบาท คิดเป็นดอกเบี้ยที่คืนให้กับเกษตรกร 5,700 ล้านบาท คาดว่าจะโอนได้ครบทั้งหมดภายในเดือน ต.ค. 2560 โดย ธ.ก.ส.จะคืนดอกเบี้ยเงินกู้ให้กับเกษตรกรลูกค้าที่มาชำระหนี้วันที่ 1 พ.ย. 2559-31 ต.ค. 2560 ในอัตรา 30% ของจำนวนดอกเบี้ยที่ชำระ โดยจะนำไปตัดชำระหนี้เงินกู้ที่เหลืออยู่ หากมีจำนวนเงินเหลือหรือลูกค้าไม่มีหนี้เงินกู้คงเหลือแล้ว ธนาคารจะโอนเข้าบัญชีเงินฝากของลูกค้าต่อไป